Document ID: 31985R1672

Ir-Regolament Tal-Kummissjoni (KEE) Nru 1672/85
tad-19 ta’ Ġunju 1985
li jistabilixxi regoli dettalljati li jikkonċernaw għajnuna għat-transumanza ta’ nagħaġ, mogħoż u bhejjem fil-Greċja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 764/85 tat-12 ta’ Marzu 1985 li jintroduċi għajnuna għat-transumanza ta’ nagħaġ, mogħoż u bhejjem fil-Greċja [1], u b’mod partikolari Artikolu 2 tiegħu,
Billi sabiex jiġi assigurat li hija effettiva u ekonomika, l-għajnua għat-transumanza tista’ tingħata biss jekk ċerti ħtiġiet minimi li jikkonċernaw in-numru ta’ annimali trasportati u d-distanza koperta bejn il-mergħat huma osservati; billi, madankollu, mhuwiex approprjat li tiġi ffissata distanza minima fil-każ ta’ trasport bil-baħar mogħtija l-ispiża għolja ta’ din il-forma ta’ trasport;
Billi l-għajnuna għat-transumanza ma tistax tiġi kkontrollata sewwa mingħajr prova dokumentata ċara li tikkonċerna l-applikazzjonijiet preżentati minn bdiewa tal-bhejjem u dokumenti oħra ta’ sostenn;
Billi, sabiex tiġi ffaċilitata d-dikjarazzjoni ta’ nefqa annwali li għandha tiġi sottomessa mill-Greċja taħt ir-Regolament tal-Kummissjoni (KEE) Nru 1723/72 tas-26 ta’ Lulju 1972 li tirrelata għall-clearance ta’ kontijiet tal-Fond Agrikolu Ewropew ta’ Gwida u Garanzija, is-Sezzjoni tal-Garanzija [2], ċerti elementi għandhom jidhru f’dawn id-dikjarazzjonijiet mill-bidu tan-nefqa fil-livell ta’ l-amministrazzjoni nazzjonali;
Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għal Nagħaġ u Mogħoż u l-Kumitat ta’ Ġestjoni għal Ċanga u Vitella,
ADOTTAT DAN IR-REGOLAMENT:
Artikolu 1
1. Għajnuna fis-sens tar-Regolament (KEE) Nru 764/85 tista’ tingħata biss għat-trasport ta’ mhux inqas minn tmien unitajiet ta’ bhejjem ta’ nagħaġ, mogħoż u/jew annimali bovini. Id-definizzjoni ta’ l-unità ta’ bhejjem għandha tkun dik stabbilità f’Artikolu 7(1) tad-Direttiva tal-Kunsill 75/268/KEE tat-28 ta’ April 1975 dwar il-biedja fuq il-muntanji u l-għoljiet u l-biedja f’żoni inqas favoriti [3].
2. Fil-każ ta’ trasport esklużivament bi trakk u/jew bil-binarji, id-distanza minima li għandha tiġi koperta għandha tkun 50 kilometru.
Artikolu 2
1. Il-Greċja għandha tadotta l-miżuri neċessarji sabiex tassigura monitoraġġ effettiv ta’ l-użu ta’ l-għajnuna għat-transumanza. Il-Monitoraġġ għandu jkopri mill-inqas id-dokumenti ta’ sostenn li ġejjin:
- fattura jew fatturi ta’ transport li juru l-mezz ta’ transport, in-numru u t-tip ta’ annimali trasportati, id-distanza koperta u l-ispiża ta’ trasport,
- żewġ ċertifikati li juru n-numru ta’ annimali trasportati, wieħed maħruġ mill-awtorità lokali tal-post ta’ tluq u l-ieħor mill-awtorità lokali tal-post ta’ wasla,
- dikjarazzjoni mill-bidwi tal-bhejjem li tagħti dettalji tan-numru fil-merħliet tiegħu, tal-metodu ta’ trobbija, tan-numru ta’ annimali trasportati, tal-mezz ta’ trasport użat, tad-distanza koperta u tal-postijiet ta’ tluq u wasla.
2. Għajnuna għal transumanza għandha tingħata għal vjaġġ wieħed mill-mergħat tax-xitwa lejn dawk tas-sajf jew viċi-versa. Għandha titħallas lil bdiewa ta’ bhejjem wara li jkunu għamlu l-applikazzjoni fir-rigward tat-tneħħija li ġejja. Bdiewa tal-bhejjem li l-mergħat tagħhom tnaqqsu bejn żewġ applikazzjonijiet għandhom jitilfu, fir-rigward ta’ l-ewwel applikazzjoni, id-dritt għal għajnuna għat-trasport ta’ l-ammont ta’ bhejjem li bih il-mergħat tagħhom tnaqssu.
Madankollu, ma għandu jkun hemm ebda telf tad-dritt għal għajnuna:
- meta l-bidwi jagħti r-razzett tiegħu lis-suċċessur familjari tiegħu sat-tielet grad ta’ relazzjoni,
- fil-każ ta’ forza maġġuri u b’mod partikolari fil-każ ta’ mard kontaġġuż li jeħtieġ qtil obbligatorju tal-mergħat kollha jew parti mill-mergħat tal-bidwi.
3. Id-dokumenti ta’ sostenn imsemmija fil-paragrafu 1 għandhom jiffurmaw parti minn kull fajl ta’ applikazzjoni għal għajnuna.
Artikolu 3
Informazzjoni li turi għal kull "nomos" in-numru ta’ applikazzjonijiet imħallsa, l-ammont totali tagħhom u s-sena konċernata, għandhom jiġu pprovduti fid-dikjarazzjonijiet ta’ nfiq taħt ir-Regolament (KEE) Nru 1723/72.
Fl-istess ħin, il-Greċja għandha tgħaddi lill-Kummissjoni, annessi ma’ dawn id-dikjarazzjonijiet, dettallji ta’ piżijiet kurrenti skedati għat-trasport ta’ bhejjem bit-trakk, bil-binarji u bil-baħar.
Artikolu 4
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Ġunju 1985.

Labels: 19
8
6
18
15